Na to, aby ste sa zo svojej alebo aj cudzej fotografie poučili, nepotrebujete jej dvojstranový rozbor! Preto vám prinášame 3 praktické tipy lektora Dobrej Fotky, čo a ako zlepšiť na Vašej fotografii.
Prečítate za minútku a okamžite sa môžete pustiť do fotenia ešte lepších záberov.
Ak aj vy chcete, aby sa na vašu fotku pozrel niekto z lektorov Dobrej Fotky a dal vám tri praktické rady, čo na nej zlepšiť, je to možné! Stačí ak pošlete maximálne tri fotografie na adresu email@example.com a my z nich vyberieme 1 záber do ďalšieho článku 3 Tipy pre Vašu lepšiu fotografiu!
Autorka fotografie je Kristína Torjai.
Kristína, veľmi zaujímavá fotografia. Technicky žiaľ nie veľmi vydarená, donútila si ma však rozmýšľať. Vychádzam z predpokladu, že snímka vznikla s úmyslom, že nejde o momentku z "cudzej" akcie. Páči sa mi motív, ktorý si si vybrala. Pre dobre zvládnutú fotku by to však chcelo viac, napríklad správnu voľbu oblečenia, zladenú s obsahom premietaného obrazu.
Vzniká otázka: má zmysel snažiť sa vytvoriť "dielo" iba samotnou fotografiou? V tomto prípade Kristína kombinuje premietaný obraz s reálnou osobou a oboje spojí práve vytvorením fotky. Alebo je lepšie pracovať s fotoeditorom a vytvárať kompozity? Technicky dokonalé diela… Kristínka, snímke chýba práve snaha o dokonalosť. Zameraj sa na cieľ a urob pre vytvorenie snímky, všetko čo môžeš. Alebo aspoň to čo sa práve dá.
Slečna má nátelník naopak a "chlpatý" chrbát.
Snaž sa vyšperkovať kompozíciu. Takáto scéna sa nepohybuje. Máš dostatok času na "modelovanie" modelky. Zlaď obraz so snímaným dievčaťom a vytvor ilúziu presahu, kombinácie medzi skutočnosťou a obrazom. Úchop ruky by mal čo najpresnejšie sledovať obraz úchopu ruky na liane. Pokús sa do výslednej scény vložiť tajomstvo. Nejakú správu, náznak. Vyjadri sa. Hľadaj kombinácie, ktoré budú viac ako len obraz v obraze.
Ďakujem Kristína. Verím, že v tipoch od lektorov Dobrej Fotky hľadáte skôr inšpiráciu ako kritiku. Všetkým odvážlivcom držím palce a prajem dobré svetlo do ďalšej tvorby.
A čo Vy priatelia? Máte iný názor alebo súhlasíte s "radami"? Nech sa páči, podeľte sa s nami o váš názor.